text: Дык ці павінны супрацоўнікі Галоўпаштамптаў у Беларусі ведаць беларускую мову?! (фота) | Жодзінскі Інфармацыйны Партал
  Дык ці павінны супрацоўнікі Галоўпаштамптаў у Беларусі ведаць беларускую мову?! (фота)
  Апублікавана 12.07.14 01:08
  Спачатку, атрымаўшы ад праваабаронцы пісьмовыя дадзеныя рэквізытаў Беларусбанку для аплаты дзяржпошліны па нагляднай скарзе, адна з супрацоўніц пошты, Марыя Ачыпоўская, верагодна, нешта не зразумеўшы па-беларуску, адмовілася афармляць плацёж у Беларусбанк з тлумачэньнем "Жодзінскі Галоўпаштампт не працуе" - увага - "з такімі банкамі".
  Каб пералічыць неабходныя грошы прыйшлось запамятаць пра "адно вакно", бегчы праз дождж у суседні, як раз той жа "Беларусбанк" ды адстаяць у ім чаргу. Аднак, пасьля вяртаньня на пошту, ужо пры адпраўленьні самой карэспандэнцыі, замаскіяваная праблема зноў пра сябе нагадала.
  Так, на пытаньне пра наяўнасьць паштовых капэртаў фармату А5 для адсылкі лістоў, аніводная з касірак не здолела адказаць адэкватна. Адказ быў зноў: "няма". Аднак, праз хвіліну-другую капэрту ўсё ж набыць удалося менавіта ў іх. Перакладчыкі знайшліся сярод кліентаў, якія патрумачылі супрацоўніцы пошты Марыі Іарданскай, што ад яе патрабуецца.
  У адказ апошняя, адзначыла прыкладна наступнае: "Трэба размаўляць як усе. Я нарадзілася не ў Беларусі й не разумею на беларускай мове. Ды й навогул, я й не павінна яе ведаць! Навошта мне гэта?!"
  Далей была, як кажуць, "праца над памылкамі"… - тлумачэньне абавязкаў супрацоўнікаў беларускай пошты, якія працуюць з кліентамі ў Беларусі.
  Дзіва, бо прыгоды на гэтым ня скончыліся. Усё толькі распачыналася. Сапраўды, ужо вельмі хутка беларускамоўнаму кліенту Жодзінскага паштовага сэрвісу прыйшлося атрымаць новую "порцыю адрэналіну" у іншым акенцы адзьдзяленьня пры адпраўленьні самой карэспандэнцыі.
  Пасьля аплаты ды афармленьня карэспандэнцыі "замоўным лістом" зноў паўстала моўнае пытаньне - разам з квітанцыяй і рэштаю Аляксей Лапіцкі атрымаў яго абратна. Калі ён прапанаваў усё ж прыняць капэрту з паперамі, у яго яе ўзялі, але пры гэтым безапэляцыйным тонам нагадалі: "вы маглі б ўжо й самі гэта ўсё дзе-небудзь у паштовую скрыню кінуць…" Як кажуць, камэнтары залішнія.
  Падчас далейшага атрыманьня асабістых дадзеных з "аднамоўных касірак", пры так званай вымушанай камунікацыі зь імі, прыйшлося сутыкнуцца з дадатковай праблемаю. Дужага выгляду сярэдніх гадоў дзяцюк, які пачуў спрэчку й беларускую мову, вырашыў выступіць у абарону "сабе падобных" і зьвярнуўся да беларускамоўнага апанэнта наступным чынам:
  - А вы, што хаціце, каб у нас было так, як у сябе "хахлы" зрабілі?! Паглядзіце, што там сёньня "праісходзіць"!
  - А вы што самы галоўны "кацап" тут? Ці проста так… за "кацапаў"? Чаму вы так свабодна дазваляеце сабе абразы ў бок нашых суседзяў укарінцаў?! Хто вам гэта дазволіў? Ды й з чаго вы ўзялі, што ўкраінцы "ўсё гэта" самі сабе "стварылі", а не ім гэта сёньня штодня "ствараюць" як раз з "братэрскага ўсходу"?!
  У адказ - было глыбокае маўчаньне… Ціха, як у "падбітым танку".
  Як адзначае Аляксей Лапіцкі: "Пасьля такіх дыялёгаў прыйшлося "глытаць таблеткі" й патрабаваць для адпаведнай заявы "Кнігу заўвагаў і прапановаў" у адміністратаркі паштовага адзьдзяленьня Зосі Навіцкай". (гл. фота)
  Апошняя таксама, як аказалася падчас размовы, так і не разумее, чаму падначаленыя ёй касіркі, якія працуюць на Жодзінскім Галоўпаштампце, павінны ведаць беларускую мову (!?).
  Застаецца спадзявацца, што высокае начальства Жодзінскага Галоўпаштампту разумее крышачку болей. Хацелася б верыць у тое, што беларускае заканадаўства, якім бы яно ні было кепскім, на гэты раз абавязкова спрацуе, а "прыежджыя супрацоўніцы" - альбо пройдуць неабходныя моўныя курсы, альбо атрымаюць іншыя "інструмэнты працы" й "пасады" ды дзе-небудзь у іншым месцы зоймуцца прыдатнай працай, наўпрост не зьвязанай з моўнай камунікацыяй і кантактамі з кліентамі.
  Дык ці абавязаны, навогул, прыежджыя вучыць беларускую мову, калі яны атрымалі грамадзянства, жывуць і працуюць у Беларусі?!
  Паводле prava-by.info
  Цэтлікі: дыскрымінацыя па нацыянальнай і моўнай прыкмеце, Жодзінскі Галоўпаштампт, мова, моўная камунікацыя й праца з кліентамі